മകനെ പിടികൂടാന് പൊലീസിനെ സഹായിച്ചു എന്നാരോപിച്ച് യുവാവിനെ കൊലപ്പെടുത്താന് ശ്രമിച്ചെന്ന കേസില് പിതാവ് പിടിയില് തിരുവനന്തപുരം: 31.07.2021 സ്ത്രീകളെ ശല്യപ്പെടുത്തിയെന്ന കേസില് മകനും അതിന് പിന്നാലെ വധശ്രമത്തിന് ശ്രമിച്ചെന്ന കേസില് പിതാവും പിടിയില്. മകനെ പിടികൂടാന് പൊലീസിനെ സഹായിച്ചു എന്നാരോപിച്ച് യുവാവിനെ കൊലപ്പെടുത്താന് ശ്രമിച്ചെന്ന കേസിലാണ് പിതാവ് സുനില് കുമാറിനെയും പൊലീസ് അറസ്റ്റ് ചെയ്തത്. ഇയാളുടെ മകന് സുബീഷിനെ സ്ത്രീകളെ ശല്യം ചെയ്തതിന് ആര്യനാട് പൊലീസ് അറസ്റ്റ് ചെയ്തിരുന്നു.രാത്രി കാലങ്ങളില് സ്ത്രീകള് ഉള്ള വീടുകളില് കടന്നു കയറി അവരെ ഉപദ്രവിക്കുകയും, കുളിക്കുന്ന സമയം എത്തിനോക്കുകയും, വിഡിയോ എടുക്കുകയും മറ്റും ചെയ്തെന്ന പരാതിയ്ക്ക് പിന്നാലെയാണ് സുബീഷിനെ അറസ്റ്റ് ചെയ്തത്. ലഹരി വസ്തുക്കള് ഉപയോഗിക്കുന്ന ഇയാള് കുളപ്പട ശ്രീധര്മ ക്ഷേത്രത്തില് വരുന്ന സ്ത്രീകളെ ഉപദ്രവിക്കുന്നത് പതിവായിരുന്നു എന്ന് ക്ഷേത്ര ഭാരവാഹികളാണ് ആര്യനാട് പൊലീസില് പരാതി നല്കിയത്. കുളപ്പട റസിഡന്സ് അസോസിയേഷന് നിരവധി സ്ത്രീകള് ഒപ്പിട്ട പരാതിയും പൊലീസിന് നല്കിയിരുന്നു. കഞ്ചാവ് ഉപയോഗിക്കുന്നത് വിലക്കിയതിലുള്ള വിരോധം കൊണ്ട് ഗൃഹസ്ഥനെയും മകളേയും ആക്രമിച്ച് പരിക്കേല്പിച്ച കേസില് ഇയാളെ പൊലീസ് അന്വേഷിച്ചുവരികയായിരുന്നു. എന്നാല് മകനെ പിടികൂടാന് പൊലീസിനെ സഹായിച്ചത് കുളപ്പട സ്വദേശി ദീപുവാണെന്ന് ആരോപിച്ചാണ് സുനില് കുമാര് ദീപുവിന്റെ തലയ്ക്കടിച്ച് പരുക്കേല്പിച്ചതെന്ന് പൊലീസ് പറയുന്നു. സുനില്കുമാറിനെതിരെ ആര്യനാട് പൊലീസ് സ്റ്റേഷനില് നിരവധി കേസുകള് നിലവിലുണ്ടെന്ന് എസ് എച് ഒ എന് ആര് ജോസ് പറഞ്ഞു.